Diari Oficial de la Generalitat Valenciana


Sumari del DOGV 3349, del 13-10-1998 (1998/7797)

ORDRE de 7 de setembre de 1998, del conseller de Sanitat, per la qual regula el procediment de sol·licitud del Servei d'Ajuda Mèdica Urgent (SAMU) i altres dispositius sanitaris destinats a la cobertura sanitària d'actes oficials.
--------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/09/07/(1)/dof/vci/html**

### Dades del document

Número de DOGV
:   3349

Data del DOGV
:   13-10-1998

Secció del DOGV
:   I. DISPOSICIONS GENERALS

Número del document
:   1998/7797


Data del document
:   07-09-1998

Organisme emissor
:   Conselleria de Sanitat

Tipus de document
:   Ordre

ORDRE de 7 de setembre de 1998, del conseller de Sanitat, per la qual regula el procediment de sol·licitud del Servei d'Ajuda Mèdica Urgent (SAMU) i altres dispositius sanitaris destinats a la cobertura sanitària d'actes oficials. [1998/7797]
  
Les unitats del Servei d'Ajuda Mèdica Urgent (SAMU) constitueixen un dels serveis sanitaris encara limitats, altament especialitzats en l'assistència a urgències vitals i emergències que han de ser objecte d'una rigorosa gestió. L'essència d'aquests serveis mòbils rau precisament en la seua disponibilitat instantània i la capacitat de desplaçament puntual allí on s'haja produït el supòsit d'urgència vital o emergència l'atenció immediata del qual és imprescindible.
  
D'altra banda, la protecció sanitària d'autoritats públiques en determinats actes oficials pot requerir la presència continuada d'un dispositiu sanitari d'atenció immediata (SAMU) i l'alerta i la reserva de determinats serveis d'atenció primària o especialitzada. Caldrà, doncs, ponderar les circumstàncies de l'acte oficial de tal manera que la seua atenció sanitària no interferisca el funcionament normal d'aquests serveis, amb la intenció sempre de reservar la capacitat de mobilitat i l'especialització de les unitats SAMU i d'altres serveis sanitaris públics d'atenció a les urgències.
  
Per tot això, cal regular amb extremada cautela la programació del seu desplegament o intervenció en condicions i per a circumstàncies diferents de les que en motivaren la creació, i també establir el procediment de sol·licitud del servei. Per tant,
  
ORDENE
  
Article 1
  
La utilització del Servei d'Ajuda Mèdica Urgent (SAMU) i la disponibilitat d'altres serveis sanitaris, hospitalaris o d'atenció primària, per a la cobertura d'actes oficials es farà sempre i exclusivament si hi ha una sol·licitud prèvia i sota l'autorització expressa de la Subsecretaria de la Conselleria de Sanitat o, en absència del seu titular, de la Direcció General d'Atenció Primària i Farmàcia.
  
Article 2
  
Les persones, organismes o institucions organitzadors dels actes hauran de sol·licitar per escrit a la Subsecretaria de la Conselleria de Sanitat la disponibilitat dels recursos sanitaris amb una anticipació mínima de 48 hores.
  
Article 3
  
La sol·licitud haurà de contenir necessàriament els següents apartats:
  
a) Indicació del contingut de l'acte, lloc, data, hora prevista d'inici i d'acabament del servei.
  
b) Servei sol·licitat: SAMU, centre de salut, hospital, etc.
  
c) En el cas de sol·licitud d'unitats mòbils (SAMU), es determinarà la situació de la unitat i els accessos al lloc, adjuntant si és possible un plànol de la situació.
  
d) Identitat i telèfon de contacte de la persona responsable de l'organització de l'acte amb qui caldrà coordinar el servei sanitari.
  
Article 4
  
Una vegada valorada la sol·licitud, si és procedent l'autorització, es dictaran instruccions al Centre d'Informació i Coordinació d'Emergències (CICU) de la província que pertoque, el qual, d'acord amb els protocols interns, serà el responsable de la gestió i la coordinació del servei sanitari que donarà cobertura a l'acte.
  
Disposició addicional
  
S'autoritza a la Subsecertaria i la Direcció General d'Atenció Primària i Farmàcia a establir totes les instruccions que siguen necessàries per a l'aplicació i el desplegament del que preveu aquesta ordre.
  
Disposició final
  
Aquesta ordre vigirà des de l'endemà de la publicació en el Diari Oficial de la Generalitat Valenciana.
  
València, 7 de setembre de 1998
  
El conseller de Sanitat,


Còpia Permalink ELI